AlexejDobrolubov/national_council_slovak_2010 huggingface dataset:
33. schôdza NR SR - 7.deň - A. dopoludnia
Dátum: 2025-04-03
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

34. Ďakujem pekne. Zaznieva tu neustále kritika podpory projektu ihriská v malej obci v rimavskosobotskom okrese, v mojom okrese. Zaznelo to tu už ikskrát z vašej strany. Kritika síce zaznieva, ale doteraz som ale nepočul lepšie riešenie alebo návrh žiadny nepadol. Projekt určite zlepšuje kvalitu života v tejto obci aj v najbližších obciach, v malých obciach okolo. Teda podľa vás čo teda mala vláda urobiť, aby im pomohla? Postaviť im tam Tesco Hypermarket alebo, alebo fabriku? V 80- alebo 60-obyvateľovskej obci? Alebo najlepšie, asi tak z toho vyrozumievam, že nemali sme im dať nič, lebo sú dostatočne malí, nie, tak čo by si tak zaslúžili. Myslím si, že aj v takejto malej obci, bolo to ich prianie, zaslúžia si aj oni miesto, kde by mohli športovať, lebo, lebo iné miesto tam nie je. Hovoríte, že mladí ľudia odchádzajú, tak bodaj by neodchádzali aj z takej obce, kde nič, vôbec nič nie je, neni tam obchod, neni tam krčma, tak aj ihrisko je navyše. A aj ten argument, že asi vláda SMER-u vládne zle, keď počet obcí najmenej okresov, najmenej rozvinutých okresov rastie, ale nie je pravda, pretože menia sa podmienky. Keby boli pôvodné podmienky, tak z tých jedenástich tam je oveľa menej alebo možno už žiadny. Takže rozširuje sa počet obcí, ale zmäkčujú sa podmienky. Určite, určite nie je dôvodom, že sa zväčšuje počet obcí, že sa zhoršuje situácia oproti pôvodnej v roku 2015. Ďakujem.
33. schôdza NR SR - 1.deň - B. popoludní
Dátum: 2025-03-25
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

198. Ďakujem pekne. V prvom rade chcem povedať, teda ako bolo povedané, že spoločné hlasovanie možno bude, ale že my nie sme o tom presvedčení, už nech sme presvedčení o čomkoľvek, sme si vedomí povinností, ktoré máme. Zabúdame pri tých vyjadreniach, ktoré pred chvíľkou zazneli, že veľké vojny vždy prišli zo západu a nie z východu, takže asi máte krátku pamäť. Šesťdesiaty ôsmy rok, no, šesťdesiaty ôsmy rok, síce smutná udalosť, ale tiež zabúdame, že účastné boli aj iné štáty, nielen Sovietsky zväz, okrem Rumunska všetky naše okolité štáty, a dokonca niektorý, teda náš južný sused, v tomto boli aj veľmi iniciatívni. Vlastne iniciovali ten vstup vojsk do Československa. A taktiež zabúdame na jednu vec, že v tridsiatom ôsmom roku sme nemali spoločnú hranicu so Sovietskym zväzom, ale jedine Sovietsky zväz nás po Mníchovskej dohode, nám ponúkol pomoc vojenskú, ale nebola možná, ale nebola možná, jednak sme ju neprijali, ale nebola možná, lebo východná hranica, uzatvárala našu východnú hranicu Poľsko a Maďarsko a obidve krajiny sa vyjadrili, že nepustia tú pomoc. A aj na lietadlá budú strieľať. Čiže keby, možno keby sme tú pomoc prijali a bola by možná, možno by Československo malo obete, ale možno by nikdy nebola druhá svetová vojna. Takže s tým rusofóbizmom ste niekedy naozaj smiešni. Ďakujem.
23. schôdza NR SR - 10.deň - B. popoludní
Dátum: 2024-12-09
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

72. Ďakujem pekne. Vidím, že sa pripravili kolegovia na mňa. No ja pravdepodobne zahlasujem proti. Chcem, aby zostala tá kompetencia na vláde, pretože chcem veriť, že keď budete vládnuť vy po nás, tak vaši ministri iniciatívne si ten plat o 50 % znížia. Chcem im nechať tú možnosť, aby to mohli urobiť a budem to veľmi pozorne sledovať a teším sa na to, keď to tak bude a bude vidieť, nakoľko ste pri týchto rečiach vy teraz úprimní. Príklad, ktorý ste alebo spomenuli ste premiérov plat 11-tisíc euro, tak skúsim to prirovnať, niekto povedal z vás, na prípade súkromnej firmy, v ktorej som ja celý život pracoval vždy ako zamestnanec. Bárs by boli také firmy, ako my, keď sme tu poslanci, beriem to ako radových zamestnancov v zákonodarstve a vláda je akoby náš top management a premiér je ako generálny riaditeľ. Bárs by mal generálny riaditeľ iba o 100 % vyšší plat ako jeho zamestnanci, bárs by to tak bolo. To, že ten plat je vysoký a spomenulo sa, vyčíta sa nám aj tu dneska nie raz, že poslanci za 5 000, za 6 000, mali ste možnosť, mohli ste znížiť ten plat. Vládli ste, prečo ste ho nedali na úroveň priemernej mzdy alebo minimálnej mzde v národnom hospodárstve? Mohli ste to skúsiť, ako by sa to podarilo. Sebe ste nechceli brať takisto benefity, hej? A istým spôsobom, teraz to hovoríte, že sú také, aké obrovské výhody alebo obrovské peniaze. Vy viete, že to pri tých nákladoch, ktoré poslanci majú, nie je až taký veľký peniaz ani oproti komerčným firmám, v ktorých mnohí fungujete. Ja s tým nemám problém, ja som vedel vyžiť z 1 300 eur. Aj teraz by som vedel vyžiť. Ďakujem.
23. schôdza NR SR - 10.deň - A. dopoludnia
Dátum: 2024-12-09
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

36. Ďakujem pekne. Takže troška rekapitulácia toho stavu. Áno, smeráci traja, KDH nikto, SaS-ka nikto, Progresívne Slovensko piati a vy ôsmi napriek tomu, že máte štrnástich poslancov, predkladáte svoj zákon, ani, ani vaši poslanci tu nie sú všetci. Asi by som sa zamyslel, prečo je tu tak málo ľudí, asi to svedčí o hodnote toho, čo tu predvádzate. To, že tu nie sú poslanci, neznamená, že nie sú v budove a nepočúvajú, ale minimálne za našich poslancov poviem teda, že nesedia tu, pretože nenechajú sa priamo urážať neustále. Určite žiadnej vláde nerobí dobre robiť takéto opatrenia, ako brať daňový bonus, určite to nie je veľmi populárne a nerobí to rada, napriek tomu robia sa iné opatrenia prosociálne a prorodinné, ktoré sú z nášho pohľadu lepšie. Všetci sme uznali, aj medzinárodné inštitúcie, že konsolidácia je potrebná, tá sa dá urobiť len škrtením, len úsporami. Zapríčinila to predchádzajúca trojvláda, kde rozšuflíkovala 24 mld. eur, ktoré sa roztratili kade-kde, iste aj na dobré veci, určite áno a plus musím prirátať tých 9 mld., čo stále hovorí pán Matovič, že 3 mld. ročne ukradneme, to znamená, že ďalších 9 mld., ktoré boli k dispozícii a ktoré tiež nevidieť veľmi, kde sa podeli. Takže nenechávame ľudí v biede, ani v nejakom strachu, nemusia sa báť o budúcnosť, postaráme sa. Ďakujem pekne.
23. schôdza NR SR - 5.deň - B. popoludní
Dátum: 2024-12-02
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

223. Ďakujem pekne. No, pán Pročko, nebojím sa povedať svoj názor. Len také postrehy na vaše, na vaše vystúpenie. Áno, v komunistických režimoch tlieskajú ľudia rečiam politikov, u nás momentálne na Slovensku v demokracii, keď ohovárajú a huckajú, tak sa strieľajú. Mimochodom bol som na vojne presne v PTP, preto som to tak dobre vedel, len už sa to tak nevolalo, bolo cestné stavebné vojsko. Asi preto, že som bol veriaci, mal som všetky sviatosti, tak sa mi ušla taká pocta. Nebol som iskrička, čo nerobím z toho tragédiu, ale ako decku to bolo dosť traumatizujúce, keď všetky deti boli iskričky a ja som nebol. Pionierom som už potom bol. V každom režime je určité veci aj pozitívne, aj v tom boli pozitívne za socializmu. Ľudia, ktorí sa narodili v chudobnej rodine vplyvom feudalizmu a kapitalizmu a potom prišiel socializmus, pre nich určite nebol lepší a spravodlivejší systém ako bol socializmus, pre tých ľudí a nebolo ich málo. Taktiež napríklad pozitíva. Ženy odchádzali na dôchodok v päťdesiattrojke- päťdesiatpäťke, mohli pomáhať deťom s ich deťmi, čiže s vnúčatami. Teraz nemá kto pomáhať deťom, lebo musia chodiť do šesťdesiatpäťky. Výdobytok kapitalizmu. Nie demokracie, kapitalizmu. Napríklad tábor pre deti bol vtedy na tri týždne za 140 korún. Takmer všetci sme chodili do táborov, cez prázdniny bolo o nás postarané, boli sme pod dozorom a kadečomu sme sa naučili. To bola pomoc. Teraz koľko ľudí, obyčajných ľudí, pán Pročko, vy si asi žijete celý život na pomerne vysokej nohe, ale ľudia žijú aj s obyčajnými platmi, tak tesne nad, nad... (Prerušenie vystúpenia časomerom.)
23. schôdza NR SR - 4.deň - A. dopoludnia
Dátum: 2024-11-29
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

14. Ďakujem pekne. Pán kolega, už ste niekoľký, ktorý vo svojom prejave používate alebo skôr zneužívate tému verejných vodovodov a kanalizácií. Preto hovorím, že zneužívate, lebo mám taký dojem, že o nej vo všeobecnosti všetci pramálo viete, ale dobre sa táto téma využíva. Používate len štatistické dáta. Áno, Slovensko má nedostatky v tejto oblasti, je to spôsobené aj najmä vidieckym rázom našej krajiny. Problém neexistencie vodovodov a kanalizácií je najmä v koncových obciach s nízkym počtom obyvateľov. Skúsenosti však ukazujú, že pokiaľ sa aj na Slovensku postavili nejaké nové vodovody a kanalizácie, veľmi často sú postavené z fondov a býva problém s napojenosťou, čo je podmienkou pri týchto veciach, ľudia sa často veľmi nechcú napájať. Mám konkrétne príklady, len nechcem menovať obce aj mestá. Tieto veci treba riešiť, to je bez pochyby, ale problém je tak zložitý, pán kolega, že vám garantujem, že pokiaľ budete vládnuť aj vy, tak s týmto problémom pramálo pohnete. Podobne ako pramálo pohli a takmer nič neurobili vaši predchodcovia v rokoch ´20-´23, ktorí tieto veci úplne zastavili. A keby sa aj tieto stavby niekedy dokázali postaviť v tých koncových obciach s malým počtom obyvateľov, tak pri súčasných cenách vodného a stočného by ich nikto nechcel, ani nevedel prevádzkovať. Takže len zneužívate túto tému. Ďakujem pekne.
23. schôdza NR SR - 2.deň - B. popoludni
Dátum: 2024-11-27
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

98. Ďakujem pekne. Pani poslankyňa, uviedli ste, že generálny prokurátor mlčal, keď sa tu búral právny štát zmenou Trestného zákona. Nie, pani kolegyňa, zmenou Trestného zákona sa určite nebúral právny štát. Generálnemu prokurátorovi slúži ku cti, že nemlčal, keď silové vložky za vašich vlád búrali práve ten právny štát. Nadužívali, respektíve zneužívali systém a zneužívali právo a on na to upozorňoval a reagoval práve a opäť vami nenávideným uplatňovaním tri šesť trojky. Takže pán generálny prokurátor zasiahol a nemlčal tam, kde to bolo naozaj treba. Ďakujem pekne.
23. schôdza NR SR - 2.deň - B. popoludni
Dátum: 2024-11-27
Poslanec: Hazucha, Ivan (SMER - SD)
Druh vystúpenia: Vystúpenie s faktickou poznámkou

42. Ďakujem pekne. No, vnímam to tak, že toto, čo tu bolo predvedené aj pánom Pročkom, ale aj predchádzajúcim rečníkom, pánom poslancom, sú dosť choré konštrukcie, ktoré podsúvajú aj tomuto plénu, aj občanom, že sa tu jedná len o výrub a ešte k tomu aj výrub lesa, aj výrub drevín, ale zákon hovorí o výrube drevín najmä náletových, to znamená možno ojedinelých drevín na ornej pôde alebo možno mladín, ktoré vznikajú z náletov. Ucelených, ucelených, z ucelených zarastených pozemkov drevinami na ornej pôde, kde sa nachádza súvislý les, tak ako to tu kolegovia vykresľujú, že by sa mali rúbať, predpokladám, že je veľmi málo, určite sa nejedná o tisíce hektárov, ako sa tu straší, a určite ešte menej z nich sa bude rúbať, toto nie je ani zámerom toho zákona. Napríklad v osobitnej časti dôvodovej správy sa spomína v čl. 1, práve sa legalizuje možnosť ornú pôdu, na poľnohospodárskej pôde aj takýmto spôsobom využívať ten pozemok v súlade so zákonom. Taktiež sa ten zákon venuje aj aplikácii nových sedimentov, čo ja považujem veľmi za pozitívum do ornej pôdy alebo na poľnohospodársku pôdu a bol by som rád, keby to bolo bývalo rozšírené aj o čistiarenské kaly, takže tento zákon práve opačne vnímam veľmi pozitívne. Uvítal by som, keby bol ešte aj rozšírenejší, ale tomuto sa kolegovia nevenovali. Ďakujem pekne.
30. schôdza NR SR - 1.deň - B. popoludni
Dátum: 2025-02-04
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

115. Ja sa opriem o výrok, ktorý povedal kolega Hlina, a to, že o rok tu budeme zase sedieť takto a diskutovať o mzdách v zdravotníctve. Ja si myslím, že to bude aj skôr. Len uvediem pár čísiel, ktoré vydala Rada pre rozpočtovú zodpovednosť. Len pre zvýšenie miezd zdravotníkov oproti konsolidácii, ako sa počítalo, bude stáť tento rok štát 300 mil. eur. Keď si k tomu pripočítate ďalších 300 mil. eur, ktoré bude stáť energetická pomoc, podľa mňa to bude ešte viac stáť, pretože sa nám budú zvyšovať dovozové ceny plynu, to máme 600 mil. eur. Potom si zoberte Sociálnu poisťovňu, ktorá bude tento rok hospodáriť so schodkom minimálne 2,7 mld. eur. Samozrejme, že tie 13. dôchodky veľkorysé, ktoré sme si tu poschvaľovali, tak budú motivovať na predčasný odchod do dôchodku. To máte ďalších poistencov štátu, za ktorých štát v podstate bude musieť platiť odvody. Takže sú to stovky, stovky miliónov eur, ktoré nám v časoch konsolidácie veľmi vážne ohrozia verejné financie. Skutočne na to treba myslieť. A aby to bolo ešte komplikovanejšie, Rada pre rozpočtovú zodpovednosť znižuje odhad ekonomického rastu tento rok o dve desatiny percentuálneho bodu, čo je dosť veľa, a zároveň varuje pred tým, že sa zníži výber daní, to je ďalší problém. Toto všetko, keď sa nabalí, tak ja si myslím, že bude otvárať štátny rozpočet niekedy o pol roka, pretože bude úplne neudržateľný a obávam sa, nieže obávam, ale rátam s tým, že opäť budeme hovoriť o mzdách a už nielen zdravotníkov, budeme hovoriť o mzdách ďalších ľudí možno v celom verejnom sektore. A posledný údaj, ktorý poviem, vyvíja sa to tak, že od tohto roku do budúceho sa zvýši zadlženie Slovenska z 59 na 62 % HDP. Ideme gréckou cestou.
23. schôdza NR SR - 7.deň - A. dopoludnia
Dátum: 2024-12-04
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

54. Prijímam teda tú hodenú rukavicu na diskusiu. Vy by ste, kolega poslanec, vy ste hovorili, bavme sa... Pamätám si na to, predkladali ste návrh zákona, ktorý by v podstate pristupoval k potravinám ako k liekom. Pamätám sa na to. Len problémov tam je, samozrejme, veľmi veľa. Je to úplne neschodná cesta, pretože máte, ja neviem, rozličné sadzby, dane z pridanej hodnoty jednotlivých štátoch. Máte úplne iné náklady na energie napríklad. Iným spôsobom sú určované ceny energií v rozličných štátoch. Napríklad v Česku nemajú reguláciu, reguláciu cien energií, tak ako máme my, pre domácnosti a malých podnikateľov. Majú tam v tomto prípade, skôr by som povedal, voľný trh a možno to čaká aj nás. Ale všeobecne ako pokladám ceny potravín za vážny problém a súhlasím s tým, že vláda by sa tomu skutočne venovať, pretože poviem vám jedno číslo. Možno nebude presné, ale u nás na Slovensku tvoria z nákupného, teda z výdavkov, z celkových výdavkov domácností potraviny takú veľkú časť, že sme niekde na nejakom šiestom mieste v celej Európskej únii. To znamená, že ak sa u nás zdvihnú ceny potravín, tak to mimoriadne citlivo pocítia ľudia, a nehovoriac ešte o dôchodcoch, ktorí sú na ceny potravín ešte citlivejší, takže určite to treba riešiť, len nevidím, nevidím cestu na to, aby sa to nejakým spôsobom regulovalo, rád by sa nejakým spôsobom regulovali ceny. Opakujem, cesta je, aby sa skúmal ten trh, ako, ako pôsobí. Ozaj ja mám tiež podozrenie, že môžu to byť nejakí cenotvorcovia, tak by som to povedal, na trhu koncentrovanom, ktorých nasledujú ostatní. Ale ak sú tie podozrenia, tak poďme to vyšetriť. Vláda má na to... (Prerušenie vystúpenia časomerom.)
23. schôdza NR SR - 7.deň - A. dopoludnia
Dátum: 2024-12-04
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

46. Ďakujem za slovo. Kolega poslanec Jakab, samozrejme, súhlasím s vami v tom, že vláda neprijíma žiadne opatrenia, aby sa tento problém, problém riešil. Nejaký porovnávací portál v tejto, v tejto veci vôbec nepomôže. Skúsenosti z Maďarska sú jasné. Ale na druhej strane, nemôžem sa prikloniť k tomu, aby sme nejakým spôsobom regulovali ceny, pretože ja si to ani neviem predstaviť. Čo budeme regulovať marže, alebo pôjdeme po tom Maďarskom vzore, kde stanovili stropné ceny týchto, týchto produktov, a potom keď sa museli uvoľniť tie stropy, tak tie ceny potravín vyleteli. Ja vidím riešenie v troch oblastiach, čo s tým robiť. Prvá vec je to, čo spravili Česi, že jednoducho zmapovali si aspoň príčiny alebo v tom reťazci vertikálnom si zmapovali, kde môže byť príčina, že aj Česi majú drahšie potraviny ako Poliaci napríklad, ale majú ich lacnejšie ako my. To sú štatistiky, nebudem ich teraz spomínať, nie je na to čas. Takže prvým riešením bolo vôbec zmapovať, že aká je príčina, že v tom reťazci, že kde tie ceny, kde tie ceny majú príčinu, že rastú a že sú vysoké. Druhý, druhá vec je, aby sme sa pozreli na trh, či nie je koncentrovaný. To je, ja som sa stretol s predsedom Protimonopolného úradu, idú na tom pracovať, len teraz budú mať okresané stavy, lebo prešetrenie, tak bude možno problém, aby sa tomu mohli venovať fakt profesionálne. A tretia oblasť, je kontrola ministerstva financií. Máme zákon o cenách. Ja som hovoril s reťazcami, ministerstvo financií sa nezaujíma o ich účtovníctvo. Je to fakt, je to smutné, pretože sú signály, že dochádza tu k nejakému umelému zvyšovaniu nákladov, ale ministerstvo financií nekoná.
23. schôdza NR SR - 5.deň - B. popoludní
Dátum: 2024-12-02
Poslanec: Hajko, Jozef (KDH)
Druh vystúpenia: Vystúpenie v rozprave

133. Milé kolegyne a kolegovia, dovoľte, aby som sa vyjadril aj k tomuto návrhu tohto zákona. On vyplynul z požiadaviek praxe, pretože máme konkrétne prípady, keď podnikatelia, ktorí podnikajú v inom členskom štáte Európskej únie, tak musia platiť preddavky na daň aj v rámci Slovenskej republiky, čo ich, samozrejme, mimoriadne zaťažuje. Preto navrhujeme, aby sa uplatnil zákaz dvojitého platenia preddavkov dani z príjmu pre všetkých daňovníkov. Samozrejme, že máme informácie z ministerstva financií, že takáto úprava by bola, by bola schodná. Bude to mať pochopiteľne aj vplyv nejaký, ja som aj povedal pri návrhu zákona, že, pri zdôvodňovaní návrhu zákona, že pôjde možno o nejaký negatívny vplyv na štátny rozpočet, ale to len v takom prípade, že v podstate ten platiteľ preddavku úveruje do určitého času štát a tým pádom vlastne keď ten preddavok je neopodstatnený, tak sa mu vracia. Takže ide o nejaký krátky časový úsek, keď by vlastne štát nemal na účte tieto peniaze. To znamená, že tento návrh zákona by skvalitnil podnikateľské prostredie v Slovenskej republike, čo je zvlášť potrebné v čase, keď nám nabehne budúci rok nový konsolidačný balík, keď podnikatelia budú mať, budú mať ďalšie prekážky v podnikaní, ktoré napríklad budú musieť platiť konsolidačnú daň, budú mať vyššiu daň z príjmu na území Slovenskej republiky, takže takáto úprava by im určite pomohla. Na základe tohto vás chcem požiadať o podporu návrhu tohto zákona a navrhujem, aby sa o návrhu tohto zákona hlasovalo zajtra o jedenástej hodine. Ďakujem za pozornosť.
23. schôdza NR SR - 5.deň - B. popoludní
Dátum: 2024-12-02
Poslanec: Hajko, Jozef (KDH)
Druh vystúpenia: Vystúpenie v rozprave

129. Vážený pán predsedajúci, milé kolegyne, milí kolegovia, predkladám návrh zákona, ktorým sa doplní zákon č. 595/2003 o dani z príjmov v znení neskorších predpisov. V predkladanom návrhu zákona sa uplatňuje zákaz z dvojitého platenia preddavkov k dani z príjmu pre všetkých daňovníkov. Týmto návrhom zákona sa predovšetkým má zamedziť tomu, aby daňovníkovi zo Slovenskej republiky, ktorý podniká aspoň v jednom ďalšom členskom štáte Európskej únie a platí tam aj preddavky na daň z príjmu, neboli vyrubované za jeho obrat v zahraničí preddavky na daň z príjmu aj v Slovenskej republike. Návrh zákona bude mať negatívne vplyvy na rozpočet verejnej správy, pozitívne vplyvy na podnikateľské prostredie a na služby verejnej správy pre občana a žiadne sociálne vplyvy, vplyvy na životné prostredie, na informatizáciu spoločnosti a na manželstvo, rodičovstvo, rodinu a deti. Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, medzinárodnými zmluvami a medzinárodnými dokumentmi, ktorými je Slovenská republika viazaná, a zákonmi s právom Európskej únie. Ďakujem pekne za pozornosť.
23. schôdza NR SR - 5.deň - B. popoludní
Dátum: 2024-12-02
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

97. Vítam tento návrh zákona, pretože z hľadiska ekonomického považujeme hazard za negatívnu externalitu. To znamená, to je konanie, ktoré je nejakým spôsobom negatívne, vplýva na spoločnosť a v tom prípade spoločnosť má niekoľko nástrojov alebo viacero nástrojov, ktorými môže takéto, takéto konanie buď regulovať alebo limitovať, alebo, alebo jednoducho obmedziť. Prístup k reklame pre hazardné spoločnosti je jeden zo spôsobov, ako môže spoločnosť využívanie hazardných hier a zapájanie do týchto hier, akým to môže regulovať. Tak ako si povedal, kolega Marián Čaučík, tak sú štáty, ktoré napríklad vyslovene zakazujú, zakazujú reklamu v určitých hodinách alebo zakazujú vystupovanie športových osobností v hazardných spoločnostiach, u nás to tak neplatí. Štát má takýmto spôsobom aj právo, aby zasahoval do tejto oblasti. Druhá vec je, že máme tu samoregulačný orgán, ktorým je Rada pre reklamu, skutočne tá rada môže, môže vyhodnocovať niektorú reklamu ako klamlivú, v tom prípade môže aj odporúčať štátu, aby prijal nejaké opatrenia. Žiaľ, ako sledujem činnosť tejto Rady pre reklamu, tak si nevšíma také veci, že niektoré tie lotériové spoločnosti ponúkajú, ponúkajú alebo lákajú hráčov tým spôsobom, že neprehráš, zaplatíme ti prvú, prvú platbu a tak ďalej, to je vyslovene navádzajúce a zavádzajúce, aby toho hráča jednoducho získali a potom aby ten hráč tam pôsobil ďalej a prehrával. Jedným z opatrení ďalším, ktorým sa dá regulovať hazard, je odvod z hazardných hier, takže aj v tejto oblasti určite je ešte veľa priestoru, aby sa hazard reguloval.
23. schôdza NR SR - 5.deň - B. popoludní
Dátum: 2024-12-02
Poslanec: Hajko, Jozef (KDH)
Druh vystúpenia: Vystúpenie v rozprave

89. Vážený pán predsedajúci, vážené pani poslankyne, vážení páni poslanci, vážení prítomní, Výbor Národnej rady Slovenskej republiky pre hospodárske záležitosti ma určil za spravodajcu k návrhu poslanca Národnej rady Slovenskej republiky Mariána Čaučíka na vydanie zákona, ktorým sa mení a dopĺňa zákon č. 147/2001 Z. z. o reklame a o zmene a doplnení niektorých zákonov v znení neskorších prepisov, tlač 425. V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Konštatujem, že uvedený návrh spĺňa náležitosti podľa rokovacieho poriadku a legislatívnych pravidiel tvorby zákonov. Zo znenia návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady Slovenskej republiky navrhujem, aby návrh zákona prerokovali výbory: Ústavnoprávny výbor Národnej rady Slovenskej republiky, Výbor Národnej rady Slovenskej republiky pre kultúru a médiá a Výbor Národnej rady Slovenskej republiky pre hospodárske záležitosti. Za gestorský výbor navrhujem Výbor Národnej rady Slovenskej republiky pre hospodárske záležitosti. Odporúčam, aby výbory predmetný návrh zákona prerokovali do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Pán predsedajúci, otvorte, prosím, všeobecnú rozpravu.